### | | | | --- | --- | | | | | --- | | **Byråd** 18. december 2018 Sagsnr. 710-2018-4961 Dok.nr. 710-2018-452704 Rosa Christoffersen | | 210.                Udmøntning af tilskud til energioptimering indenfor folkeoplysningsområdet - Åbent

###

|  |  |
| --- | --- |
| Tidl. politisk behandling | BY 29.05.18, pkt. 79 |
| Forventet sagsgang | KF-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til en
anlægsbevilling på 2,3 mio. kr. i 2019 til tilskud til energioptimering
indenfor folkeoplysningsområdet. Samtidig skal Byrådet tage stilling til
fremrykning af et rådighedsbeløb på 0,8 mio. kr. afsat i 2020 til samme formål.

I forbindelse med budget 2018-21 afsatte Byrådet 1,5 mio.
kr. i 2018 til energioptimering indenfor folkeoplysningsområdet. Byrådet
godkendte 29. maj 2018 anlægsbevilling hertil. I det vedtagne budget for 2019
er der ligeledes afsat 1,5 mio. årligt i perioden 2019-21.

Kultur- og Fritidsudvalget besluttede på møde 3. oktober
2018 udmøntning af tilskud til energioptimering til haller, svømmehaller og
foreningsejede klubhuse for 2018. I den forbindelse ønskede udvalget en sag på
dagsordenen snarest om udmøntning af beløbet afsat i 2019.

Kultur- og Fritidsudvalget besluttede udmøntningen på
baggrund af en forundersøgelse af energioptimeringspotentialet, der er
gennemført medio 2018. Forundersøgelsen har afdækket mulighederne for at opnå
en energimæssig og økonomisk gevinst. ’Rapport – Forundersøgelse af
energioptimeringspotentialet i haller, svømmehaller, foreningsejede klubhuse og
lokaler’ er vedlagt dagsordenen.

Forundersøgelsen viser, at det er muligt at opnå en
betydelig energimæssig og økonomisk gevinst i haller, svømmehaller og klubhuse.
Hvis alle energioptimeringsforslag fra forundersøgelsen iværksættes, vil den
forventede årlige besparelse være ca. 1,38 mio. kr.

På baggrund af det betydelige energimæssige og økonomiske
potentiale som forundersøgelsen viser, foreslås det at igangsætte flest mulige
af energioptimeringsforslagene med det samme. De energioptimeringsforslag, som
Kultur- og Fritidsudvalget ønsker at sætte i gang, er fremhævet med grøn i
vedlagte ’Oversigt over energioptimering i haller, svømmehaller og klubhuse -
Kultur- og [adresse] 3. oktober 2018’

Det foreslås endvidere, at alle projekter vedrørende
ventilationsanlæg håndteres samtidigt. Det vil sige, at udmøntningen også
foreslås at indeholde udskiftning af motorer i ventilationsanlæggene i
Lona Mathiesen og [adresse]. Der er tale om sammenlignelige projekter, der
med fordel kan projekteres og udbydes samtidigt. Udgiften hertil forventes at
være 330.000 kr. efter momsafløftning. Ventilationsprojekterne vurderes i
forhold til ventilationsanlæggenes stand, levetid, investering og tilbagebetalingstid
inden de igangsættes.

Teknik og Kultur udskifter ventilationsanlægget i
[adresse] i 2019, jf. forpagtningsaftalen mellem Hadsten Kultur- og
Idrætscenter og [adresse]. Ventilationsanlægget indgår derfor ikke i
udmøntningen.

Forundersøgelsen af energioptimeringspotentialet viste, at
der med etablering af solceller på [adresse], [adresse] og
Tungelundbadet kan opnås relativt store energibesparelser med en
tilbagebetalingstid på omkring 10 år. Der er derfor igangsat en undersøgelse af
perspektiverne herfor. Undersøgelsens resultater vil indgå i udmøntning af
beløb afsat til energioptimering i overslagsårene.

De energioptimeringsprojekter, som foreslås iværksat beløber
sig til ca. 3,67 mio. kr., inkl. rådgiverydelser. På grund af momsafløftning på
området, svarer det til en kommunal udgift på ca. 3,2 mio. kr. (der er tale om
en momsrefusionsordning, der har til hensigt at sikre konkurrencemæssig
ligestilling mellem kommuner og private leverandører). Den samlede årlige
besparelse forventes at være 855.000 kr. svarende til en tilbagebetalingstid på
4,3 år. For at gennemføre alle energioptimeringsprojekterne foreslås det, at en
del af det afsatte rådighedsbeløb i 2020 fremrykkes til 2019.

Der er anvendt 210.000 kr. til forundersøgelsen og ca.
50.000 kr. til undersøgelsen vedrørende solceller. Hvis alle
energioptimeringsforslagene gennemføres som beskrevet ovenfor, medfører det en
samlet kommunal udgift på ca. 3,8 mio. kr.

Alle de energioptimeringsforslag som forundersøgelsen peger
på, vil således være gennemført, med undtagelse af solceller på Hammel
Idrætscenter, [adresse] og Tungelundbadet.

**VURDERING**

Teknik og Kultur vurderer, at en samlet udmøntning af
tilskuddet til energioptimering, hvor rådighedsbeløbet fra 2020 fremrykkes, vil
være en betydelig gevinst for hallerne, svømmehallerne og foreningerne.
Energioptimeringsprojekterne forventes at have en positiv effekt på [adresse]
CO2 udledning. Omfanget af CO2 reduktionen vurderes i
forbindelse med gennemførelsen af energioptimeringsprojekterne.

Der planlægges indgået en samlet aftale med Kuben
Management om konsulentbistand på alle energioptimeringsprojekterne. Det giver
mulighed for at indhente de mest favorable tilbud, fordi alle sammenlignelige
opgaver kan udbydes samtidigt f.eks. udskiftning af belysning. Yderligere
forventes det at reducere udgifterne til konsulentbistand samlet set.

Kuben Management er i dialog med
haller, svømmehaller og foreninger, om hvordan optimeringsforslagene kan
realiseres. Sammenlignelige projekter projekteres og udbydes samtidigt i løbet
af 2019. Projekteringen er påbegyndt og sker i perioden frem til april 2019.
Opgaverne forventes udført fra april 2019 og frem til udgangen af 2019
afhængigt af hallerne og foreningernes sæson og aktiviteter.

**ØKONOMI**

I forbindelse med budget 2018 afsatte Byrådet 1,5 mio. kr.
i 2018 og i overslagsårene. Bevillingen er videreført i Budget 2019-2022. Der er
givet anlægsbevilling til rådighedsbeløbet i 2018.

Det koster 3,8 mio. kr. at iværksætte alle de
energioptimeringsprojekter, der blev vurderet i forbindelse med
forundersøgelsen med undtagelse af solcelleanlæggene. Projekterne foreslås
finansieret af de afsatte beløb i 2018 og 2019, samt fremrykning af 0,8 mio.
kr. til budget 2019 af det afsatte rådighedsbeløb i 2020. Der søges således en
anlægsbevilling på 2,3 mio. kr. i 2019 finansieret af de afsatte
rådighedsbeløb.

Den økonomiske besparelse, der er forbundet med
energioptimeringen håndteres i overensstemmelse med afsnit 5 i
”Retningslinjerne for tilskud til energioptimering indenfor
folkeoplysningsområdet”. Retningslinjerne er vedlagt dagsordenen. Det vil sige,
at tilskudsmodtagerne beholder den økonomiske gevinst forbundet med
energioptimeringen.

De foreninger, der modtager lokaletilskud til klubhuse,
spejderhytter mv. vil spare på energiudgifterne som følge af
energioptimeringen. Det lokaletilskud, som foreningerne modtager fra [adresse]
Kommune vil derfor også blive reduceret. Da foreningerne afholder mindst 35% af
energiudgifterne, jf. Favrskov Kommunes lokaletilskudsregler, vil besparelsen
også komme foreningerne til gode.

Omfanget af besparelserne på lokaletilskud for [adresse]
Kommune som følge af energioptimeringen undersøges nærmere i 2021 eller 2022.
Baseret på forundersøgelsen skønnes lokaletilskudsbesparelsen at være ca.
30.000 kr. årligt. En reduktion af lokaletilskudsbudgettet foretages i
forbindelse med en budgetopfølgning på baggrund af den faktiske besparelse.

**INDDRAGELSE**

Energioptimeringsprojekterne gennemføres i samarbejde med
haller, svømmehaller og foreninger.

**INDSTILLING**

Direktøren for Teknik og Kultur indstiller til Byrådet:

1.
At Byrådet fremrykker et
rådighedsbeløb på 0,8 mio. kr. fra 2020 til 2019 afsat til energioptimering
indenfor folkeoplysningsområdet.

2.
At Byrådet godkender en
anlægsbevilling på 2,3 mio. kr. til energioptimering indenfor
folkeoplysningsområdet finansieret af det afsatte rådighedsbeløb i budget 2019
på 2,3 mio. kr.

**BESLUTNING**

***Kultur- og Fritidsudvalget, 5. december 2018:***

Fraværende:ingen

Ad 1:

Indstilles godkendt.

Ad 2:

Indstilles godkendt.

Bilaget Energioptimering i haller og svømmehaller tilrettes
før Økonomiudvalgets behandling, således at kun de projekter indgår, som
indstilles.

Udvalget afventer resultaterne af igangværende undersøgelse
af mulighederne for at etablere solceller på udvalgte bygninger.

***Økonomiudvalget, 11. december 2018:***

Fraværende:Ingen

Ad 1 og 2 indstilles godkendt.

**Bilag**

|  |  |
| --- | --- |
| Rapport - Forundersøgelse af energioptimeringspotentialet i haller, svømmehaller, foreningsejede klubhuse og lokaler september 2018 | 710-2018-235337 |
| Retningslinjer for tilskud til energioptimering indenfor folkeoplysningsområdet | 710-2018-229838 |
| Energioptimering i haller, svømmehaller og klubhuse tilrettet til [adresse] 11. december 2018 | 710-2018-442823 |